በየካአባዶ ኮንዶሚኒየም  የማህበራዊ አገልግሎት መሥጫ ህንጻዎች አገልግሎት መሥጠት ባለመጀመራቸው ነዋሪዎች ለችግር እየተዳረጉ ነው
በየካአባዶ የኮንዶሚኒየም ሳይት የማህበራዊ አገልግሎት መሥጫ ህንጻ ግንባታዎች ሙሉ ለሙሉ ተጠናቀው አገልግሎት መሥጠት ባለመጀመራቸው ምክንያት ነዋሪዎች ለችግር እየተዳረጉ መሆኑን ገለጹ ።     በየካአባዶ የኮንዶሚኒየም ሳይት በሚገኙ 336 የጋራ መኖሪያ ህንጻዎች ውስጥ 72 የሚደርሱ  የማህበራዊ አገልግሎት መስጪያ ህንጻዎች ወይም ኮሚናሎች የፍሳሽና የመብራት ግንባታ  ሥራዎች ሙሉ በሙሉ ባለመጠናቀቃቸው የሳይቱ ነዋሪዎች ለእንግልት መዳረጋቸውን ለዋልታ ቴሌቭዥን አስተያየታቸውን ሠጥተዋል ።የየካ አባዶ ኮንዶሚኒየም ሳይት ነዋሪዎቹ የጋራ የማህበራዊ አገልግሎት መስጪያ ህንጻዎች በተመለከተ ለሚመለከተው አካል በተደጋጋሚ ጥያቄ ቢያቀርቡም መፍትሄ እንዳልተሠጣቸው ነው የተናገሩት፡፡ወይዘሮ በላይነሽ ምረቴ በየካ አባዶ የጋራ መኖሪያ ቤቶች መኖር ከጀመሩ ሁለት አመታት ቢያስቆጥሩም በተለያዩ ጊዚያት ሰርግና ሃዘን የመሳሰሉ ማህበራዊ ጉዳዮች ቢያጋጥማቸውም የአገልግሎት መስጭያ ህንጻዎቹ አገልግሎት መሥጠት ባለመቻላቸው በጣም ሲቸገሩ መቆየታቸውን  ገልጸዋል ።አቶ ዮሃንስ በቀለ በበኩላቸው  የማህበራዊ አገልግሎት  የሚሠጡት ህንጻዎቹ የፍሳሽ ሥራቸው ባለመጠናቀቁ ምክንያት እንደተቸገሩ ገልጸው አገልግሎት መሥጠት ባልጀመሩት የማህበራዊ አገልግሎት ህንጻዎች በህገ ወጥ መልኩ እንጠቀማለን በሚሉ ነዋሪዎች ጋር በሚፈጥር ፀብ በማህበራዊ ኑራቸው ጫና እፈጠረባቸው እንደሚገኝም አያይዘው ገልጸዋል፡፡አገልግሎት የማይሠጡት የማህበራዊ አገልግሎት መስጪያ  ህንጻዎች በአሁኑ ወቅት ለሌቦች መሸሸግያ እየሆኑ በመምጣታቸው ለሥርቆት እና ለተለያዩ ወንጀሎች  እየተዳረጉ መሆኑንም  ሌላኛው የሳይቱ ነዋሪ አቶ ድረስ ለማ አስተያየታቸውን ሠጥተዋል ፡፡በየካ አባዶ ኮንዶሚኒየም ነዋሪ የሆኑት ወይዘሮ ለማ በበኩላቸው መብራት  ሲጠፋ  የማድ ቤቶችን ምጣድ በመጠቀም ምግብ ማዘጋጀት ባለመቻላቸው በተለይ በበዓል አርድ እና ለበአሉ የሚያስፈልጉ ምግቦችን ለማዘጋጀት በጣም እየተቸገርኩኝ ነው ብለዋል ።ቅሬታውን መሠረት በማድረግ ዋልታ ቴሌቭዥን ለፕሮጀክት 14 የቤቶች ግንባታ ቅርንጫፍ ጽህፈት ቤት ኃላፊ አቶ ሃብታሙ ብርሃኑ ጥያቄ ያቀረበ ሲሆን የማህበራዊ አገልግሎት መስጭያ ህንጻዎችን ገንብተው ለቤቶች ልማት ጽህፈት ቤትያስረከበ መሆኑን አረጋግጠው  የውሃ፣ ፍሳሽና የመብራት መሥመር ግንባታ ጽህፈት ቤቱን እንደማይመለከተው ተናግረዋል ። በአዲስ አበባ ቤቶች ልማት ኤጀንሲ የመሠረተ ልማት ቅንጅት ምክትል ሥራ አስኪያጅ አቶ ተክሉ ፍቅሩ በበኩላቸው  ከማህበራዊ አገልግሎት መስጭያ ህንጻዎች  የሚወጣው ፍሳሽ ወደ ዋናው መስመር እንዲገናኝ የሚያደርገው  ክፍል ባለመሰራቱ ምክንያት  ችግሩ ተፈጥሯል ብለዋል፡፡ቢሮው ከዋና መስመር ያልተገናኙ  የማህበራዊ  አገልግሎት  መስጭያ ቤቶች ወይም ህንጻዎች  በመለየት ችግሩን ለመቅረፍ ከሚመለከታቸው የዘርፉ አመራሮች ጋር እየተነጋገረ እንደሆነ  አቶ  ተክሉ ተናግረዋል፡፡